
Lovord om Nicola Cornicks bøker



«Ms Cornick er helt topp; en dronning av sjangeren.»

–Romance Junkies



«En kommende stjerne innen bøker fra Regency-perioden.»

–Publishers Weekly



«Nicola Cornick skaper en glitrende, sensuell verden innen historiske romantiske bøker som jeg ønsker å fordype meg i.»

–Anna Campbell, forfatter



«En herlig original, syndefull morsom og sexy roman fra Regency-perioden. Cornick underholder som alltid.»

–Booklist om Skandalenes lord



«Cornick blander misforståelser, hevn, sterke følelser og gryende, ekte kjærlighet til en rørende historie.»

–RT Book Reviews, 4 ¹/2  stjerne for En annen sannhet


NICOLA CORNICK

Farlig kurtisane

OVERSATT AV Anne Maria Røe


Til Andrew av hele mitt hjerte;

nå og for bestandig




«Når en vakker kvinne faller som offer for dårskap

Og ser hvor svikefulle menn kan være

Hvilken sjarm kan lindre hennes sorg

Hva skal til for å fjerne følelsen av skyld?»

–Oliver Goldsmith


Prolog

Juli 1786





Det var lyden av steiner mot vindusglasset som vekket henne. Det lød som kraftig vinterregn. Hun ble liggende stille et øyeblikk uten å våkne, men så kom lyden på nytt, like skarp som geværskudd.

Hun åpnet øynene og stirret på de lange skyggene i taket. Det var morgengry, og lyset sivet sakte inn i soverommet hennes og fikk skinnet fra stearinlysene til å avta. Døren til rommet ved siden av var åpen, og hun kunne høre guvernanten, miss Snook, snorke.

En tredje ladning med småstein fikk henne til å ile bort til vinduet. Hun trakk tilbake de tunge gardinene og skjøv opp vinduet. Det var en nydelig morgen. Himmelen var klar, myk og lys blå, og solen lagde lange gylne striper over engene.

–Pappa! utbrøt hun.

Han sto på grusgangen utenfor vinduet hennes. Nå slapp han steinene og vinket til henne.

–Lottie! Kom ned hit! Han hvisket ordene forsiktig, og den svake brisen bar dem med seg opp til henne. Hun kastet et nølende blikk mot den åpne døren, men miss Snook snorket bare enda høyere. På bare føtter trippet hun nedover korridoren, ned den halvveis mørklagte trappen, og tvers over steingulvet til inngangsdøren. Huset lå i den særegne stillheten som vitner om daggry. Alle i huset sov.

Han møtte henne på trappen og knelte for å ta henne i armene sine, og hun visste umiddelbart at han ikke hadde vært hjemme den natten, for han luktet røyk og øl. Lukten satt i både håret og klærne hans, og kinnet han presset mot hennes, var fullt av skjeggstubber. I tillegg til lukten av røyk og øl kunne hun merke en svak og eksotisk eim av etterbarberingsvannet hans. Hun hadde alltid likt denne duften.

Han holdt henne tett inntil seg og snakket mykt i øret hennes. –Lottie, jeg skal reise bort og ville bare si farvel til deg.

Både ordene og den intense omfavnelsen hans fikk henne til å fryse på ryggen. Kulden krøp opp fra de bare føttene hennes, gjennom hele kroppen hennes og fikk henne til å skjelve. Hun trakk seg tilbake og så på ham. –Reise bort? Vet mamma om det?

Hun så ham rynke pannen. De brune øynene hans var så lik hennes egne. Så smilte han til henne, og et øyeblikk føltes det som om solen var stått opp, men av en eller annen grunn var hun fortsatt engstelig.

–Nei, sa han. –Det skal være vår hemmelighet, jenta mi. Ikke si til noen at du har sett meg. Han rettet seg opp. –Jeg kommer tilbake og besøker deg snart, Lottie, det lover jeg. Han strøk henne over kinnet. –Vær snill jente.

Kirkeklokkene slo halv fem da han gikk nedover grusgangen. Lottie sto og lyttet til klokkene og hørte fottrinnene til faren på grusen helt til den høye skikkelsen hans nådde smuget i enden av grusgangen og forsvant inn i morgentåken. Hun ville løpe etter ham, gripe tak i frakkeskjøtene hans og tvinge ham tilbake. Hun var vettskremt. Hjertet hennes slo like vilt som når hun løp, og hun kjente tårer bak øyelokkene sine. Nå var solen på vei opp bak åsene, stor og lysende. Tåken ble farget av de gylne strålene dens, men Lottie følte seg bare frossen innvendig.

Hun var bare seks år gammel, men livet hennes tok slutt for første gang.


KAPITTEL 1

London, juli 1813





Det er den femte herren som vil ha pengene tilbake på en uke! Mrs Tong, bordellmamma i Venustempelet, kom hastende inn i det overfylte budoaret med silkeskjørtene raslende opprørt etter seg. –Det har kostet meg ett hundre guineas! Hun la hendene på hoftene og så oppgitt på kvinnen som satt ved toalettbordet sitt. –Du skulle lissom være en investering, madam! Når hun var opprømt, glemte hun overklasseaksenten sin. –Jeg engasjerte deg som en nyhet, en attraksjon, den mest beryktede kvinnen i London. Jeg ville ikke ha noen sjenert jomfru. Hun slo ut med armene. –Han sa du var så kald at han mistet lysten. Du skal lissom være skandaløs, og da må du oppføre deg sånn! Hvis lord Borrodale ønsker seg en isblokk i sengen, kan han like greit holde seg hjemme!

Lottie Cummings satt bare taus og hørte på tiraden. Hun presset hendene sine sammen så de ikke skulle skjelve. I løpet av den uken hun hadde tilbrakt hos mrs Tong, hadde hun lært at bordellmammaen lett fikk slike raserianfall når jentene hennes skuffet henne, og hva kunne vel være verre enn at en misfornøyd kunde forlangte pengene tilbake? Mrs Tong levde av disse pengene, så det var ikke rart at bordellmammaen var rasende.

Lottie hatet både stedet og arbeidet fra det øyeblikket hun våknet om morgenen og til hun forsøkte å slippe unna marerittet ved å legge seg og sove. Hun hadde aldri trodd det ville være så vanskelig å være kurtisane. Hun hadde sett på seg selv som erfaren. Hun hadde til og med forestilt seg at hun ville tilpasse seg rollen som betalt elskerinne på en profesjonell måte. Hvor vanskelig kunne det egentlig være? Hun var tross alt en verdensvant kvinne med stor selvtillit. En gang hadde hun trodd at hun hadde talent for forførelsens kunst. Før sannheten var gått opp for henne, hadde hun til og med trodd hun kunne ta penger fra kundene og sette pris på tilnærmelsene deres.

Men nå sto hovmod for fall. Selvtilliten var borte. Hun hadde vært fullstendig uvitende.

Hun hadde ikke visst hvor vondt det føltes å bli snakket om som om hun ikke var til stede; å bli behandlet og oversett som et annet kjøttstykke. Ingen ting om forakten kundene ville vise henne fordi de kunne gjøre hva de ville med det som de hadde betalt for. Og heller ikke noe –hvis hun skulle være helt ærlig –om at enkelte av mennene ville være regelrett frastøtende. Før hadde hun bare ligget med pene menn, og det hadde ikke vært så vanskelig. Hun hadde selv valgt elskerne sine. Nå var det mennene som valgte henne.

Hun holdt ikke ut lenger. Hvis hun oppholdt seg et eneste minutt lenger i dette huset, ville det klikke for henne.

Men hvor skulle hun dra?

Det var ingen steder å reise. Familien hennes hadde kastet henne ut, og vennene hennes hadde slått hånden av henne. Hun hadde ingen kvalifikasjoner, og hun var altfor beryktet til at noen ville tilby henne arbeid. Og hun skyldte mrs Tong en temmelig stor pengesum. Hun hadde betalt et depositum som helseforsikring, og det hadde kostet penger å få henne til å se ut som et ludder. Nå var hun så tynget av gjeld at hun neppe ville slippe unna.

Hun kikket seg rundt i budoaret med de gylne stolene som var formet som skjell, og sengen med mørkerøde draperier. Alle fargene var skrikende og smakløse. Hun ville ha hatet rommet bare for det simple forsøket på å se glamorøst ut, hadde hun ikke allerede hatet det så intens som et symbol på det som hun var blitt.

–Jeg forstår deg ikke, kom det fra mrs Tong. Da Lottie ikke svarte, satte hun seg tungt ned på den mørkerøde sengen. Madrassen ga fra seg en sukkelyd under henne. –Ryktene forteller at du ga deg selv gratis til alle og enhver da du var gift, fortsatte hun med skarp røst. –Men nå som du blir betalt for det, spiller du uskyldig og forulempet.

Lottie presset leppene sammen for ikke å ta igjen. Hun kunne ikke tillate seg å provosere mrs Tong mer nå; da ville hun sannsynligvis bli kastet ut på gaten. Alternativene hennes var enten å selge seg selv eller å sulte. Og hun kunne ikke være så nøye på hvem som kjøpte tjenestene hennes.

Hun satt og fiklet med krukkene på toalettbordet sitt; hudkremene som luktet så sterkt av rose og lavendel at hun fikk trang til å nyse høyt, og den grelle sminken som skulle fremheve utseendet hennes, men som i stedet stigmatiserte henne så kraftig som kurtisane at hun like gjerne kunne ha gått med en plakat på seg.

Hun fikk lyst til å feie alt sammen ned på gulvet.

–Jeg synes det er vanskelig, sa Lottie. –Det er det hele.

Mrs Tong skar en grimase. –Gudene må vite hvorfor. Hvor mange menn har du egentlig hatt?

–Ikke så mange, svarte Lottie. Ikke så mange som ryktemakerne påsto.

Mrs Tong sukket. Et kort øyeblikk fikk hun et medfølende uttrykk i øynene. Kanskje husket hun hvem hun hadde vært før hun begynte å kjøpe og selge kvinner for pengenes skyld. –Du bør ta deg sammen, sa hun på en røff, men medfølende måte. –Ellers blir du stående og selge deg selv for en shilling utenfor et eller annet teater, og det vil ikke akkurat være passende for en lady. Her har du i det minste tak over holdet. Hun kastet et kynisk blikk på Lottie. –Du blir jo ikke akkurat yngre, eller hva? Og hva annet kan du gjøre nå som du er skilt og vanæret?

–Ingen ting, svarte Lottie mismodig. –Ingen ting, gjentok hun stille. Gudene måtte vite at hun hadde vært på desperat jakt etter et alternativ. Alle dører var lukket for henne nå, og det var ikke mulig å skaffe seg et respektabelt yrke. En gang i tiden hadde det virket latterlig å arbeide for pengene; det var noe som andre og mindre heldige stilte mennesker gjorde. Nå virket det eneste valget hennes å være å arbeide for føden liggende på ryggen.

–Jeg skal prøve hardere, lovet Lottie og forsøkte hardnakket ikke å høres desperat ut. Hun ville ikke gi den andre kvinnen et enda større overtak.

–Se hva du får til. Bordellmammaen kom seg på føttene. –Det skal være et selskap her i morgen kveld med noen av jentene og et utvalg av de mest innflytelsesrike herremennene. Hun sendte Lottie et bestemt blikk. –Jeg forventer at du opptrer på riktig måte.

Lottie kjente kvalmen og redselen stige opp i halsen. Hun svelget hardt og nikket taust.

Jeg må ikke bli dårlig nå. Det går ikke.

Det banket på døren, og Betsy, en liten, mørk og lubben kurtisane, stakk hodet inn i rommet.

–Unnskyld meg, mrs Tong, men Lotties neste kunde er kommet, opplyste Betty.

–Å. Mrs Tong hørtes lettet ut. –Vel… hun sendte Lottie nok et skarpt blikk. –Sørg for at denne her er fornøyd når han går herfra.

Døren åpnet seg på vidt gap. Lottie kunne se en mann stå og vente ute på den teppebelagte avsatsen. Han hadde på seg en grønn frakk og så opprømt og lidderlig ut. Det var John Hagan, en mann hun kjente fra det tidligere livet sitt; en mann som alltid hadde hatt lyst på henne og nå var klar for å betale for å få utløp for fantasiene sine. Hun kunne ikke nekte ham det. Brått steg panikken opp i brystet hennes og fikk henne til å gispe. –Jeg kan ikke…

Mrs Tong snudde seg like kjapt mot henne som en slange.

–Så se til å komme deg ut herfra.

Brått vellet fortvilelsen opp i Lottie og tok viljestyrken fra henne. Mange ganger de siste par månedene hadde hun vært på randen av sammenbrudd uten å gi seg over. Første gang George sa han ville skilles, hadde hun bare trodd det hele var en gedigen misforståelse. Så hadde han sendt henne bort og nektet å se henne mer, og han hadde returnert alle brevene hennes uten å åpne dem. Dermed hadde hun innsett at hun hadde begått en stor feil. Hun hadde brutt den uskrevne kontrakten deres og opptrådt på en altfor skjødesløs måte. Avisene hadde skrevet om erobringene hennes til spott og spe for ektemannen. Hun hadde ødelagt ryktet til Gregory altfor åpenlyst og skjendig til å bli tilgitt. Og nå kom straffen. Hun hadde skrevet til familien sin, men de hadde valgt å ikke hjelpe henne. Vennene hennes var tilsynelatende ikke venner lenger, for de ville ikke kjennes ved henne. De eneste to personene som kunne ha vært til hjelp, oppholdt seg i utlandet for tiden. Gregory hadde betalt rundhåndet for å få saken opp for retten i all hast, og samme dag som skilsmissen var et faktum hadde han beordret henne ut av huset uten penger. Hun hadde vært helt nummen gjennom hele den lange og smertefulle skilsmisseprosessen.

Men nå som hun var ruinert, gikk sannheten opp for henne.

Hagan kom nærmere med overlegen mine og selvbevisste steg. Mrs Tong smilte fra øre til øre og hilste ham høflig velkommen. Lottie klemte sammen neglisjeen sin i halsen.

–Min kjære Lottie, for en fornøyelse å se deg igjen… Hagan la ikke skjul på triumfen sin, bøyde seg over hånden hennes og spilte gentleman. Hykleren hadde observert veien hennes mot rennesteinen, og nå kom han for å utnytte henne. Blikket hans saumfor den gjennomsiktige neglisjeen hennes og dvelte på de fyldige brystene før det vandret videre nedover. Lottie ble tørr i munnen, og hjertet hennes slo så hardt at hun skalv. Hun bøyde hodet og festet blikket på det brokete teppet.

–Ett hundre guineas, hørte Lottie mrs Tong si, og hun så bordellmammaen strekke ut hånden etter pengene.

–Kjære mrs Tong… sa Hagan tilgjort smertefullt. –Jeg har hørt rykter om at det lille ludderet her… nå ble stemmen spydig –… kan være litt skuffende. Jeg betaler på etterskudd, og bare om jeg blir fornøyd.

Mrs Tong ble stående og nøle. Lottie kjente den varme håndflaten til Hagan på skulderen gjennom det tynne stoffet. Hun skalv dypt inne i seg. Da hun fikk valget mellom å sulte i hjel eller selge en av de få fortrinnene hun fortsatt hadde, hadde valget vært enkelt. Det hadde vært hennes eget valg, om man kunne kalle en bestemmelse det ikke fantes noen alternativer til for et valg. Hun hadde solgt kroppen sin for å overleve, og hun måtte gjøre det igjen og igjen til hun var gammel og herjet og ingen ville ha henne lenger. Og det ville ikke ta lang tid, for mrs Tong hadde med rette påpekt at hun ikke akkurat var noen ungpike lenger… Hun begynte å skjelve igjen da hun tenkte på fremtiden.

Hagan lot hånden gli fomlende nedover brystene hennes. Hun kunne høre at pusten hans endret karakter og ble tyngre av opphisselse.

Nå begynner resten av livet mitt…

–Et øyeblikk!

Alle skvatt til.

Det sto en mann i døråpningen med den ene skulderen mot dørkarmen. Han var kledd i svart og hvitt aftenantrekk, og mot de grelle fargene i bordellet så han nesten altfor ordentlig ut. Han var høy, det svarte håret var kortklippet, og øynene hans hadde en klar og påfallende blåfarge. Ansiktet var magert og vaktsomt. Lottie kjente at Hagan stivnet. Han været nok en rival.

–Sir. Hagan dro til seg hånden. Han var blitt rød i ansiktet. –Du forstyrrer oss. Du må vente på tur.

Den fremmede så rett på Lottie. Blikket hans var så klart og gjennomtrengende at hun knapt fikk puste. Merkelig nok, tenkte hun, var det noe i øyene hans som nesten virket beroligende. Men det var bare en illusjon, for da han smilte, forsvant alle tegn til en mild karakter. Han kom forover, selvsikker og farlig.

–Å, det får vi nå se på, mumlet den fremmede. –Jeg har ikke for vane å stå i kø.

Hagan åpnet munnen for å si et eller annet, men nå grep mrs Tong inn og veivet med hånden for at han skulle tie.

–Mylord… Lottie klarte ikke helt å tyde tonefallet til bordellmammaen. Det var aktelse i stemmen, selvsagt, men noe annet i tillegg. Frykt? Lottie hadde kjent alle typer menn, fra forfinede dandyer til brutale hingster, men hun hadde aldri før møtt en mann som umiddelbart tok så stor plass. Nå var det fare på ferde. Det gikk kaldt nedover ryggraden hennes. Brått føltes hele atmosfæren levende.

–Jeg er sikker på at mr Hagan kan vente litt, sa mrs Tong innsmigrende. –Hvis du kan være så snill, sir… Kanskje jeg kan tilby et glass vin? På huset? Hun var allerede i ferd med å geleide Hagan mot døren. Nykommeren gikk til side med tydelig tilfredshet og lot ham passere. Lottie pustet lettet ut, og hun trodde hun hadde gjort det lydløst til mannen sendte henne et granskende blikk.

Så gikk døren igjen.

–Er du Charlotte Cummings? spurte den fremmede.

–Nei, svarte Lottie. –Ikke nå lenger. Det eneste hun hadde ønsket fra Gregory, var pengene hans. Navnet kunne han bare beholde. Det hadde hun ikke bruk for. –Jeg heter Charlotte Palliser nå, fortsatte hun.

Mannen skakket på hodet. –Ryktene forteller at Palliser-familien har slått hånden av deg.

–De kan ikke ta fra meg navnet, sa Lottie. –Jeg er født Palliser.

Han svarte ikke umiddelbart. Han så på henne med den samme interessen som han hadde vist fra det øyeblikket han festet blikket på henne. Det var ingen seksuelle undertoner i blikket, bare kald beregning som fikk Lottie til å skjelve.

–Tillater du? Han pekte på lenestolen. Hun var overrasket over at han ba om lov. Den typen høflighet stemte ikke helt overens med inntrykket av at dette var en mann som tok det han ville ha uansett.

Han satte seg og la den ene ankelen over kneet før han lente seg tilbake. Hele den lange og magre kroppen hans så elegant avslappet ut, men allikevel trodde Lottie det var feil å avfeie ham som nok en dandy fra overklassen. Under overflaten sydet det masse undertrykt makt og intensitet.

–Hvem er du? spurte Lottie. –Siden mrs Tong lar deg diktere seg og ikke en gang spør deg om å forhåndsbetale? Han var tydeligvis ikke oppsatt på å få henne i seng, uansett hvem han var.

Han lo. –Ethan Ryder til tjeneste. De blå øynene hans glitret skøyeraktig. –Og jeg betaler alltid på etterskudd. Han hevet det ene øyebrynet. –Jammen rødmer du ikke. Det pleier ikke en kurtisane å gjøre.

Lottie snudde seg bort. Han hadde rett; hun følte seg sårbar, nesten sky. Dette var en mann som tilsynelatende kunne legge følelsene hennes oppe i dagen med bare et blikk, og hun var ikke noen erfaren hore.

–Mrs Tong kalte deg mylord, sa Lottie. Hun visste at hun hørtes tvilende ut. Han så mer ut som en hestekar enn en jarl, til tross for den moteriktige påkledningen. En gang hadde hun kjent hele adelen, og hun hadde aldri møtt ham før. I så fall ville hun ha husket ham.

–Det var kjapt oppfattet. Han hørtes fortsatt skjemtefull ut. –Det er ingen løgn heller. Jeg er baronen av St. Severin. Å, for ikke å glemme Chevalier D’Estrange.

–Er du fransk? Lottie så forbauset opp på ham. Han hørtes ikke fransk ut. Hun visste ingen ting om politikk, hadde heller ingen interesse av å lære noe, men selv hun hadde fått med seg at det var krig.

–Jeg er irsk. Han smilte sjarmerende til henne. –Det er en lang historie.

–En ire med fransk tittel? sa Lottie. I samme øyeblikk var det et eller annet som falt på plass; et minne fra dagligstuen i Grosvenor Square, og bestevenninnene hennes som kastet seg over den siste sladderen som åtselgribber.

Hva hadde de sagt om Ethan Ryder, den irske leiesoldaten? Hun kunne minnes at han var en berømt sverdkjemper, en førsteklasses skytter og den beste rytteren i hele regimentet. Ryktene fortalte at han aldri tapte i hasardspill, og at han tok sjanser andre menn ville ha flyktet fra. Han var kald og beregnende der andre var uvørne og tåpelige; satt på vakt og trettet ut fiendene til de gjorde en eller annen feil som kom ham til gode… Ryktene gikk –han skulle visstnok ha drept en mann i en duell, hadde rømt fra fangenskap, og han kunne pløye gjennom en fiendehær som en skygge…

Napoleon hadde overstrødd Ethan Ryder med titler og penger for lojaliteten til franskmennene. Han var definitivt en velstående leiesoldat.

Hun så Ethan smile enda bredere, og han fikk et hardt uttrykk i øynene, som om han visste akkurat hva hun tenkte og hva hun kom til å si.

–Å, sa hun så. –Ja, du er den uekte sønnen til hertugen av Farne og en sirkusartist. Du bedro faren din og flyktet til Frankrike som gutt, og der sluttet du deg til Bonapartes Grande Armée. Jeg har hørt, sa hun sakte, –at du ble tatt til fange av britene.

–Alt sammen stemmer. Han hørtes helt likegyldig ut, som om selv harde ord hadde mistet evnen til å såre ham. –Og du, sa han, –er den tidligere hustruen til en fantastisk rik bankier. En utstøtt sosietetsyndling som nå er ruinert og tvunget til å selge kroppen sin for å overleve.

Ordene falt rolig i det varme, lille værelset, men Lottie skalv fortsatt. Hun tenkte at Ethan Ryder nok var mye mer komfortabel med situasjonen enn det hun var.

–Du beskriver meg temmelig likefremt, sa hun fornærmet.

Han la hodet på skakke og sendte henne et blått skråblikk. –Du liker ikke at noen beskriver deg på den måten, eller, Lottie Palliser? Stemmen hans var rolig, men ikke vennlig. Han hadde ingen medfølelse for henne. Lottie lurte på om han kunne se rett inn i den urolige sjelen hennes. –Du vil ikke innse at du ble kurtisane fordi du foretrakk å overleve i stedet for å sulte, fortsatte han. –Men det er sannheten, akkurat som det du sier om meg er sant. Leppene hans vrengte seg i noe som skulle forestille et smil. –Jeg tror du og jeg er svært like, Lottie. Stemmen hans var lav. –Vi er begge eventyrere med stor overlevelsestrang. Vi tror ikke på martyrdom.

–Vi er begge fanger, presiserte Lottie med utilslørt bitterhet i stemmen. Hun veivet forsiktig med hånden. –Jeg trodde du satt bak lås og slå, mylord.

Han trakk på skuldrene, svært elegant og svært så likegyldig. –Det er mange som tror det, inkludert min egen far.

–Og allikevel er du ute i frihet.

Denne gangen vred han på seg i stolen, og skuldrene så anspent ut. –Hvis du kaller det frihet. Jeg lovet å ikke prøve å rømme fra… prøveløslatelsen min, og til gjengjeld sitter jeg nå fast i en landsby langt ute i periferien uten noe annet å gjøre enn å vente på at krigen skal ta slutt.

–Så hva gjør du her i London? spurte Lottie. –Har du brutt betingelsene for prøveløslatelsen?

Ethan ristet på hodet. Skinnet fra stearinlysene ga det svarte håret hans blåskjær, og øynene hans så dype og kryptiske ut. –Alle offiserer har rett til å reise til byen iblant av tungtveiende personlige årsaker. Han pekte rundt i budoaret. –Og hva er vel mer tungtveiende og personlig enn å besøke et bordell i Covent Garden? Han smilte til henne. –Jeg trenger en elskerinne, sa han. –Derfor er jeg kommet hit for å spørre om du vil påta deg rollen.

// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
  clsElementList=document.getElementsByTagName('div');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;

